Sklep II Ips 256/2001
Sodna praksa Vrhovnega sodišča, 2002-01-09

dovoljenost revizije - vrednost spornega predmeta - tožba na izročitev zemljiškoknjižne listine

Po drugem odstavku 367. členu ZPP je revizija v premoženjskih sporih dovoljena samo, če vrednost izpodbijanega dela pravnomočne sodbe presega 1.000.000 tolarjev in v tretjem odstavku tega člena taksativno naštetih primerih po predmetu tožbenega zahtevka, med katerimi pa ni našteta tožba zaradi izročitve zemljiškoknjižne listine.

Na glavni obravnavi dne 13.9.1999 spremenjena vrednost spornega predmeta po ZPP ni dovoljena. Ne glede na to, pa tudi zvišana vrednost 600.000 tolarjev ne zadošča za vložitev revizije.

Sodišče prve stopnje je v zadevi razsodilo drugič. Tokrat je zavrnilo tožbeni zahtevek, s katerim je tožnik zahteval, da mu mora tožena sestra izročiti originalno darilno pogodbo z dne 21.8.1978, s katero mu je podarila solastninski delež do ene polovice nepremičnine, vpisane pri vl. št. 65 k.o..., in mu dovoliti vknjižbo izključne lastninske pravice na celotni nepremičnini. Proti tej sodbi se je tožnik pritožil, toda sodišče druge stopnje je njegovo pritožbo zavrnilo in potrdilo izpodbijano sodbo.

Proti sodbi pritožbenega sodišča je tožnik pravočasno vložil revizijo. Uveljavlja revizijska razloga bistvene kršitve določb pravdnega postopka in zmotne uporabe materialnega prava ter predlaga spremembo sodbe, tako da se ugodi tožbenemu zahtevku, podrejeno pa predlaga razveljavitev sodb druge in prve stopnje.

Uvodoma je treba pojasniti, da je bila tožba vložena v času veljavnosti Zakona o pravdnem postopku iz leta 1977 (ZPP 1977, Ur. l. SFRJ, št. 4/77 do 27/90), ki je skupaj z novelo iz leta 1992 prenehal veljati z uveljavitvijo novega Zakona o pravdnem postopku (ZPP, Uradni list RS, št. 26/99). Novi ZPP je začel veljati 14. julija 1999 in odtlej se z nekaterimi izjemami, ki so posebej navedene v 498. in v 499. členu ZPP, uporabljajo nova pravila.

Revizija je tudi v novem ZPP opredeljena kot izredno pravno sredstvo, ki je po 367. členu ZPP dovoljeno proti pravnomočni sodbi, torej potem, ko je bila izčrpana pravica do pravnega sredstva, ki je predvidena v 25. členu Ustave Republike Slovenije (URS, Ur. l. RS, št. 33/91-I, z ustavnima zakonoma, Ur. l. RS, št. 42/97 in 66/2000). Zato je mogoče vložiti revizijo samo v tistih primerih, ki jih našteva ZPP. Po drugem odstavku 367. členu ZPP je revizija v premoženjskih sporih dovoljena samo, če vrednost izpodbijanega dela pravnomočne sodbe presega 1.000.000 tolarjev in v tretjem odstavku tega člena taksativno naštetih primerih po predmetu tožbenega zahtevka, med katerimi pa ni našteta tožba zaradi izročitve zemljiškoknjižne listine.

V konkretni zadevi je tožeča stranka v tožbi označila vrednost spornega predmeta 50.000 tolarjev in na prvem naroku ta vrednost ni bila spremenjena. Kasnejša sprememba vrednosti spornega predmeta ni predvidena. Zato na glavni obravnavi dne 13.9.1999 spremenjena vrednost spornega predmeta po ZPP ni dovoljena. Ne glede na to, pa tudi zvišana vrednost 600.000 tolarjev ne zadošča za vložitev revizije. Tako se izkaže, da je tožeča stranka vložila revizijo proti sodbi, proti kateri po zakonu revizija ni dovoljena. Zato jo je Vrhovno sodišče po 377. členu ZPP zavrglo.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.